ET Euroopa Liidu Teataja L 257/27

KOMISJONI MÄÄRUS (EL) 2015/1760,

1. oktoober 2015,

millega muudetakse Euroopa Parlamendi ja nõukogu määruse (EÜ) nr 1334/2008 I lisa seoses p-menta-1,8-dieen-7-aali väljajätmisega Euroopa Liidu lõhna- ja maitseainete loetelust

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 16. detsembri 2008. aasta määrust (EÜ) nr 1334/2008 (mis käsitleb toiduainetes kasutatavaid lõhna- ja maitseaineid ning teatavaid lõhna- ja maitseomadustega toidu koostisosi ning millega muudetakse nõukogu määrust (EMÜ) nr 1601/91, määrusi (EÜ) nr 2232/96 ja (EÜ) nr 110/2008 ning direktiivi 2000/13/EÜ), (1) eriti selle artikli 11 lõiget 3,

võttes arvesse Euroopa Parlamendi ja nõukogu 16. detsembri 2008. aasta määrust (EÜ) nr 1331/2008 (millega kehtestatakse toidu lisaainete, toiduensüümide ning toidu lõhna- ja maitseainete lubade andmise ühtne menetlus) (2), eriti selle artikli 7 lõiget 6,

ning arvestades järgmist:

(1) Määruse (EÜ) nr 1334/2008 I lisas on sätestatud Euroopa Liidus toidus kasutada lubatud lõhna- ja maitseainete ning nende lähtematerjalide loetelu ja selliste ainete kasutamise tingimused.

(2) Komisjoni rakendusmäärusega (EL) nr 872/2012 (3) võeti vastu lõhna- ja maitseainete loetelu ja kanti see loetelu määruse (EÜ) nr 1334/2008 I lisa A osasse.

(3) Kõnealust loetelu võib ajakohastada vastavalt määruse (EÜ) nr 1331/2008 artikli 3 lõikes 1 osutatud ühtsele menetlusele kas komisjoni algatusel või pärast liikmesriigi või huvitatud isiku taotluse esitamist.

(4) Lõhna- ja maitseaine p-menta-1,8-dieen-7-aal (FLi nr 05.117) on kantud loetelusse hindamisel oleva lõhna- ja maitseainena, mille kohta tuleb esitada täiendavad teaduslikud andmed. Taotleja on sellised andmed esitanud.

(5) Euroopa Toiduohutusamet hindas esitatud andmeid ning esitas 24. juunil 2015. aastal teadusliku järelduse (4), et p-menta-1,8-dieen-7-aal (FLi nr 05.117) on in vivo genotoksiline, mistõttu selle kasutamine lõhna- ja maitseainena võib olla tervisele ohtlik.

(6) Aine p-menta-1,8-dieen-7-aal (FLi nr 05.117) esineb looduslikult teatavate taimede (perekonnad Perilla, Citrus jt) viljade koores.

(7) Seega ei vasta p-menta-1,8-dieen-7-aal (FLi nr 05.117) kasutamine määruse (EÜ) nr 1334/2008 artikli 4 punktis a sätestatud lõhna- ja maitseainete kasutamise üldistele kasutustingimustele. Sellest tulenevalt tuleks kõnealune aine inimeste tervise kaitsmise huvides loetelust viivitamata eemaldada.

(8) Komisjon peaks terviseohtu põhjustava aine eemaldamiseks Euroopa Liidu loetelust kasutama kiirmenetlust.

(9) Kuna liidus on ainet p-menta-1,8-dieen-7-aal (FLi nr 05.117) lisatud toiduainetele vähe ja väikeses koguses, ei tekita kõnealuse aine olemasolu toidus kohest ohtu tervisele. Võttes arvesse ka tehnilisi põhjusi, tuleks seetõttu kehtestada üleminekuperiood lõhna- ja maitseainet p-menta-1,8-dieen-7-aali (FLi nr 05.117) sisaldava toidu suhtes, mis on lastud turule või kolmandatest riikidest liitu teele saadetud enne käesoleva määruse jõustumise kuupäeva.

(10) Määruse (EÜ) nr 1334/2008 I lisa A osa tuleks seega vastavalt muuta.

(11) Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määruse (EÜ) nr 1334/2008 I lisa A osa muudetakse käesoleva määruse lisa kohaselt.

Artikkel 2

1. Toitu, millele on lisatud lõhna- ja maitseainet p-menta-1,8-dieen-7-aal (FLi nr 05.117) ja mis on seaduslikult turule lastud enne käesoleva määruse jõustumise kuupäeva, tohib turustada kuni selle minimaalse säilivusaja või tarvitamise tähtaja lõpuni.

2. Liitu imporditud toitu, millele on lisatud lõhna- ja maitseainet p-menta-1,8-dieen-7-aal (FLi nr 05.117), tohib turustada kuni selle minimaalse säilivusaja või tarvitamise tähtaja lõpuni juhul, kui sellise toidu importija suudab tõendada, et toit on lähetatud asjaomasest kolmandast riigist ning on liitu teele saadetud enne käesoleva määruse jõustumise kuupäeva.

Artikkel 3

Käesolev määrus jõustub järgmisel päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 1. oktoober 2015 Komisjoni nimel president Jean-Claude JUNCKER

(1) ELT L 354, 31.12.2008, lk 34.

(2) ELT L 354, 31.12.2008, lk 1.

(3) Komisjoni rakendusmäärus (EL) nr 872/2012, 1. oktoober 2012, millega võetakse vastu Euroopa Parlamendi ja nõukogu määruses (EÜ) nr 2232/96 ettenähtud lõhna- ja maitseainete loetelu, lisatakse see Euroopa Parlamendi ja nõukogu määruse (EÜ) nr 1334/2008 I lisasse ning tunnistatakse kehtetuks komisjoni määrus (EÜ) nr 1565/2000 ja komisjoni otsus nr 1999/217/EÜ (ELT L 267, 2.10.2012, lk 1).

(4) Scientific Opinion on Flavouring Group Evaluation 208 Revision 1 (FGE.208Rev1): Consideration of genotoxicity data on representatives for 10 alicyclic aldehydes with the α,β-unsaturation in ring/side-chain and precursors from chemical subgroup 2.2 of FGE.19. EFSA Journal 2015;13(7):4173, 28 lk, doi:10.2903/j.efsa.2015.4173. Esitatud veebisaidil www.efsa.europa.eu/efsajournal.